Κανονισμός (ΕΚ) αριθ. 2136/2002 της Επιτροπής

της 29ης Νοεμβρίου 2002

περί καθορισμού των ανωτάτων επιπέδων χρηματοδότησης ενεργειών με σκοπό τη βελτίωση της ποιότητας της ελαιοπαραγωγής για τον κύκλο παραγωγής 2003/04 και περί παρεκκλίσεως από το άρθρο 3 παράγραφος 3 του κανονισμού (ΕΚ) αριθ. 528/1999

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό αριθ. 136/66/ΕΟΚ του Συμβουλίου, της 22ας Σεπτεμβρίου 1966, περί δημιουργίας κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΚ) αριθ. 1513/2001(2),

τον κανονισμό (ΕΚ) αριθ. 528/1999 της Επιτροπής, της 10ης Μαρτίου 1999, για τον καθορισμό μέτρων με σκοπό τη βελτίωση της ποιότητας της ελαιοπαραγωγής(3), όπως τροποποιήθηκε τελευταία από τον κανονισμό (ΕΚ) αριθ. 593/2001(4), και ιδίως το άρθρο 3 παράγραφος 2,

Εκτιμώντας τα ακόλουθα:

(1) Ο κανονισμός (ΕΚ) αριθ. 528/1999 προβλέπεται τις λεπτομέρειες χρηματοδότησης, για κάθε κράτος μέλος και κάθε δωδεκάμηνο παραγωγικό κύκλο, που αρχίζει την 1η Μαΐου, των ενεργειών με σκοπό τη βελτίωση της ποιότητας της ελαιοπαραγωγής και των επιπτώσεων που έχει στο περιβάλλον.

(2) Ο κανονισμός (ΕΚ) αριθ. 1793/2002 της Επιτροπής(5) καθορίζει για την περίοδο εμπορίας 2001/02 την εκτιμώμενη παραγωγή ελαιολάδου, συμπεριλαμβανομένης εκείνης των επιτραπέζιων ελιών σε ισοδύναμο ελαιόλαδου, σε 2804056 τόνους. Η εκτιμώμενη αυτή παραγωγή αντιστοιχεί σε 1639730 τόνους για την Ισπανία, 411588 τόνους για την Ελλάδα, 715426 τόνους για την Ιταλία, 34590 τόνους για την Πορτογαλία και 2722 τόνους για τη Γαλλία. Η κράτηση επί της ενίσχυσης στην παραγωγή, για την εν λόγω περίοδο εμπορίας του ελαιολάδου χρησιμεύει ως βάση για τη χρηματοδότηση ενεργειών για τη βελτίωση της ποιότητας του κύκλου της ελαιοπαραγωγής που αρχίζει την 1η Μαΐου 2003.

(3) Πρέπει να καθοριστούν τα ανώτατα επίπεδα χρηματοδότησης των ενεργειών που είναι επιλέξιμες για επιστροφή από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων.

(4) Οι προς εκτέλεση ενέργειες συνεπάγονται σχετικώς σταθερό ελάχιστο κόστος, πράγμα που μπορεί να καταστήσει ανεπαρκές, για ορισμένα κράτη μέλη, το ανώτατο επίπεδο της συνολικής χρηματοδότησης που προβλέπεται από το άρθρο 3 παράγραφος 3 του κανονισμού (ΕΚ) αριθ. 528/1999. Κατά συνέπεια, για τις ανωτέρω περιπτώσεις θα πρέπει να προσδιοριστούν τα ενδεδειγμένα όρια.

(5) Τα μέτρα που προβλέπονται στον παρόντα κανονισμό συμφωνούν με τη γνώμη της επιτροπής διαχείρισης λιπαρών ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τον κύκλο παραγωγής από την 1η Μαΐου 2003 έως τις 30 Απριλίου 2004, τα ανώτατα επίπεδα χρηματοδότησης ενεργειών που αναφέρονται στο άρθρο 3 παράγραφος 2 πρώτο εδάφιο του κανονισμού (ΕΚ) αριθ. 528/1999 είναι:

>ΘΕΣΗ ΠΙΝΑΚΑ>

Άρθρο 2

Κατά παρέκκλιση από το άρθρο 3 παράγραφος 3 του κανονισμού (ΕΚ) αριθ. 528/1999, η συμπληρωματική εθνική χρηματοδοτική συνδρομή για τα κράτη μέλη των οποίων το ανώτατο επίπεδο της προβλεπόμενης στο άρθρο 1 χρηματοδότησης δεν υπερβαίνει τα 100000 ευρώ, δύναται να φθάσει το πολύ σε 250000 ευρώ.

Άρθρο 3

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Νοεμβρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ 172 της 30.9.1966, σ. 3025/66.

(2) ΕΕ L 201 της 26.7.2001, σ. 4.

(3) ΕΕ L 62 της 11.3.1999, σ. 8.

(4) ΕΕ L 88 της 28.3.2001, σ. 6.

(5) ΕΕ L 272 της 10.10.2002, σ. 11.